Document ID: 32010D0017

KOMMISSIONENS BESLUTNING
af 29. oktober 2009
om vedtagelse af grundlæggende parametre for registre over licenser og supplerende certifikater til lokomotivførere, jf. Europa-Parlamentets og Rådets direktiv 2007/59/EF
(meddelt under nummer K(2009) 8278)
(EØS-relevant tekst)
(2010/17/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2007/59/EF af 23. oktober 2007 om certificering af lokomotivførere, der fører lokomotiver og tog på jernbanenettet i Fællesskabet (1), særlig artikel 22,
under henvisning til Det Europæiske Jernbaneagenturs henstilling om grundlæggende parametre for registre over licenser og supplerende certifikater til lokomotivførere, (ERA/REC/SAF/05-2008) af 19. december 2008, og
ud fra følgende betragtninger:
(1)
I henhold til artikel 22, stk. 1, i direktiv 2007/59/EF skal de kompetente myndigheder føre eller sørge for, at der føres et nationalt register over lokomotivførerlicenser.
(2)
I henhold til artikel 22, stk. 2, i direktiv 2007/59/EF skal alle jernbanevirksomheder og infrastrukturforvaltere føre eller sørge for, at der føres et register over supplerende certifikater.
(3)
Ifølge artikel 22, stk. 4, i direktiv 2007/59/EF skal Det Europæiske Jernbaneagentur udarbejde et udkast til grundlæggende parametre for de registre over licenser til lokomotivførere, der skal indføres af de kompetente myndigheder, og til de registre over supplerende certifikater, der skal indføres af jernbanevirksomheder og infrastrukturforvaltere, som direkte eller indirekte beskæftiger lokomotivførere. En medlemsstats nationale register over licenser til lokomotivførere skal indeholde alle licenser, der er udstedt i medlemsstaten.
Der bør anvendes en standardformular til ansøgning om lokomotivførerlicens med henblik på registrering af licenserne samt af efterfølgende ajourføring, ændring, erstatning, fornyelse, suspension og inddragelse.
(4)
Registrene over licenser og supplerende certifikater til lokomotivførere bør kunne konsulteres af de bemyndigede repræsentanter for de kompetente myndigheder og de berørte parter. De forskellige registre bør være ensartede med hensyn til, hvilke data de indeholder, og hvilket dataformat der skal bruges. Der bør derfor fastsættes fælles funktionelle og tekniske specifikationer for registrene.
(5)
Alle oplysningerne i licenserne, de harmoniserede supplerende certifikater og registrene over licenser og harmoniserede supplerende certifikater bør udnyttes af sikkerhedsmyndighederne til at lette evalueringen af certificeringen af personalet som omhandlet i artikel 10 og 11 i Europa-Parlamentets og Rådets direktiv 2004/49/EF af 29. april 2004 om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (jernbanesikkerhedsdirektivet) (2) og fremskynde udstedelsen af de sikkerhedscertifikater, der er omhandlet i de nævnte artikler.
(6)
I henhold til artikel 19, stk. 1, litra f), i direktiv 2007/59/EF skal registret over lokomotivførerlicenser føres og ajourføres af de kompetente myndigheder eller beskikkede organer. Medlemsstaterne bør underrette Kommissionen og de øvrige medlemsstater om, hvilket organ de har udpeget til dette formål, blandt andet for at organerne i de forskellige medlemsstater kan udveksle oplysninger.
(7)
Ideelt set burde medlemsstaterne hver især oprette et elektronisk licensregister og sørge for fuld interoperabilitet mellem registrene, så de kompetente myndigheder og andre, der har adgangsret, kan indhente oplysninger ad elektronisk vej. Af økonomiske og tekniske årsager kan en sådan elektronisk løsning imidlertid ikke indføres uden yderligere undersøgelse. For det første skal der vedtages metoder til at sikre, at der gives adgang til registrene på bestemte vilkår, således som direktiv 2007/59/EF kræver det. For det andet er det nødvendigt at undersøge, hvor mange transaktioner der er tale om, så der kan gennemføres en cost-benefit-analyse og foreslås en realistisk løsning, hvor de administrative omkostninger står i et rimeligt forhold til de reelle behov. Det Europæiske Jernbaneagentur har derfor foreslået, at der gennemføres en foreløbig løsning med forenklet informationsudveksling, og at udviklingen af et elektronisk system indledes i en senere fase.
(8)
I overensstemmelse med artikel 36, stk. 3, i direktiv 2007/59/EF gælder dette direktiv ikke for Cypern og Malta. Derfor bør nærværende beslutning ikke gælde for Cypern og Malta, så længe disse medlemsstater ikke har noget jernbanenet.
(9)
Foranstaltningerne i denne beslutning er i overensstemmelse med udtalelse fra Udvalget for Interoperabilitet og Sikkerhed i Jernbanerne, der er nedsat i medfør af artikel 21 i direktiv 96/48/EØF -
VEDTAGET FØLGENDE BESLUTNING:
Artikel 1
De grundlæggende parametre for nationale registre over lokomotivførerlicenser (i det følgende benævnt »licensregistre«), der er fastlagt i bilag I, vedtages herved.
Artikel 2
De grundlæggende parametre for nationale registre over supplerende certifikater (i det følgende benævnt »certifikatregistre«), der er fastlagt i bilag II, vedtages herved.
Artikel 3
1. Senest 24 måneder efter, at denne beslutning får virkning, gennemfører Det Europæiske Jernbaneagentur (i det følgende benævnt »agenturet«) en gennemførlighedsundersøgelse vedrørende en elektronisk ansøgning, der er i overensstemmelse med de grundlæggende parametre for licensregistre og certifikatregistre og letter udvekslingen af oplysninger mellem kompetente myndigheder, jernbanevirksomheder og infrastrukturforvaltere.
Gennemførlighedsundersøgelsen skal navnlig omfatte aspekter som funktionel og teknisk arkitektur, funktionsmåde og regler om indlæsning af data samt søgning.
Gennemførlighedsundersøgelsen skal drøftes og godkendes som led i det samarbejde mellem repræsentanterne for de kompetente myndigheder, der finder sted i henhold til artikel 35 i direktiv 2007/59/EF.
2. Hvor det er formålstjenligt, etablerer agenturet på grundlag af resultaterne af gennemførlighedsundersøgelsen, jf. stk. 1, en pilotudgave af et netværk med mindst tre licensregistre og ni certifikatregistre.
Agenturet overvåger pilotforsøget i mindst et år og forelægger Kommissionen en rapport, eventuelt med en anbefaling om at ændre denne beslutning.
Artikel 4
Senest et år efter, at denne beslutning får virkning, underretter medlemsstaterne Kommissionen og de øvrige medlemsstater om:
a)
hvilket organ der er udpeget til at udstede lokomotivførerlicenser i overensstemmelse med artikel 19, stk. 1, litra a), i direktiv 2007/59/EF
b)
hvilket organ der er udpeget til at føre og ajourføre licensregisteret i overensstemmelse med artikel 19, stk. 1, litra f), i direktiv 2007/59/EF.
Artikel 5
Denne beslutning er rettet til medlemsstaterne.
Den gælder ikke for Cypern og Malta, så længe der ikke findes noget jernbanenet på deres område.
Udfærdiget i Bruxelles, den 29. oktober 2009.

Labels: 7
12
8
9